FI Euroopan unionin virallinen lehti CE 84/791

(2004/C 84 E/0888)

KIRJALLINEN KYSYMYS E-0448/04

esittäjä(t): Charles Tannock (PPE-DE) komissiolle

(23. helmikuuta 2004)

Aihe: Kädellisillä eläimillä suoritetut tutkimukset Ministerissä, Saksassa

Komissio on todennut aikaisemmissa yhteyksissä, että direktiivissä 86/609/ETY (1) ei säädetä riittävästä valvonnasta kädellisten eläinten hyvinvoinnin suojelemiseksi. Kuudenteen tutkimuksen ja teknologian kehittämisen puiteohjelmaan liittyvissä komission muutetuissa ehdotuksissa vaadittiin, että tutkimustoiminnassa on suojeltava eläimiä yhteisön lainsäädännön mukaisesti ja että tutkimushankkeisiin osallistuvien on noudatettava niiden maiden, joissa tutkimus suoritetaan, voimassa olevaa lainsäädäntöä ja määräyksiä.

Viisi kuukautta kestäneiden tutkimusten jälkeen brittiläinen eläinkokeita vastustava yhdistys British Union for the Abolition of Vivisection (BUAV) väitti kädellisiä eläimiä kohdeltavan julmasti Covance-yhtiön eläinkoelaboratorioissa Ministerissä, Saksassa. Nordrhein-Westfalenin ympäristöministeriö on pannut alulle menettelyn koe-eläinten pitoa ja käyttöä kokeissa koskevan luvan peruuttamiseksi Covancelta. Aikooko komissio näin ollen tuomita Covancen heidän tavastaan kohdella eläimiä ja kieltää kädellisten eläinten käytön tutkimuksessa koko Euroopan unionin alueella?

Margot Wallströmin komission puolesta antama vastaus

(13. huhtikuuta 2004)

Muiden kädellisten kuin ihmisten käyttö on yksi arkaluonteisimmista eläimiä koskevaan tutkimukseen liittyvistä asioista. Komissiolle on todellakin ilmoitettu muiden kädellisten kuin ihmisten kohtelusta Covancen eläinkoelaboratorioissa Ministerissä Nordrhein-Westfalenin osavaltiossa Saksassa. Komission sittemmin tekemä tutkimus osoitti, että Saksan viranomaiset olivat toteuttaneet tarkoituksenmukaisia toimenpiteitä viipymättä. Tämän vuoksi komissio ei tällä hetkellä pidä asiaa koskevia jatkotutkimuksia tarpeellisina.

Komissio on aloittanut kokeisiin ja muihin tieteellisiin tarkoituksiin käytettävien eläinten suojelua koskevien jäsenvaltioiden lakien, asetusten ja hallinnollisten määräysten lähentämisestä 24. marraskuuta 1986 annetun neuvoston direktiivin 86/609/ETY tarkistamisen. Tarkistusten tavoitteena on vahvistaa eläinkokeisiin liittyvää lainsäädäntöä EU:n alueella ja varmistaa, että kokeissa edelleen käytettäviä eläimiä hoidetaan asianmukaisella tavalla ja kohdellaan humaanisti. Tarkistusten kohteita ovat muun muassa kokeille, henkilöstölle ja laitoksille myönnettävien lupien vaatimukset ja edellytykset sekä koe-eläimiä kasvattavien, toimittavien tai käyttävien laitosten tarkastukset.

Tieteellisen ohjauskomitean mukaan biolääketieteellisessä tutkimuksessa on vastedeskin tarpeen käyttää muita kädellisiä kuin ihmisiä (2). Ohjauskomitea on kuitenkin myös korostanut, että jokainen ehdotettu koe, jossa on tarkoitus käyttää muita kädellisiä kuin ihmisiä, on perusteltava erikseen.

Muiden kädellisten kuin ihmisten käyttö kokeissa on yksi asioista, jotka käsitellään perusteellisesti direktiivin 86/609/ETY tarkistusten yhteydessä. Saadakseen tarvittavat taustatiedot komissio pyysi eläinten terveyttä ja hyvinvointia käsittelevältä tiedekomitealta lausunnon kokeissa käytettävien muiden kädellisten kuin ihmisten hyvinvoinnista (3). Komitea antoi 17. joulukuuta 2002 lausuntonsa, jota nyt käytetään tausta-asiakirjana tarkistuksia tehtäessä.

(1) EYVL L 358, 18.12.1986, s. 1.

(2) Tieteellinen ohjauskomitea antoi 4. ja 5. huhtikuuta 2002 lausunnon ”The need for non-human primates in biomedical research”. Asiakirja on saatavana www-osoitteessa (http://europa.eu.int/comm/food/fs/sc/ssc/out253_en.pdf).

(3) http://europa.eu.int/comm/food/fs/aw/aw_scahaw_en.html